ครม.เร่งอนุกรรมการแก้ไขปัญหาสึนามิทัน 10 ม.ค.
ประชาไท-18 ม.ค.48 คณะรัฐมนตรีอนุมัติงบประมาณเพิ่มเติมกว่า 720 ล้านบาท เพื่อให้ความช่วยเหลือผู้ประสบภัยธรณีพิบัติ พร้อมตั้ง 6 คณะอนุกรรมการสอบข้อเท็จจริง ให้ศึกษาข้อเท็จจริงให้แล้วเสร็จก่อน 10 มีนาคม 2548 นายจักรภพ เพ็ญแข โฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรีได้อนุมัติงบประมาณช่วยเหลือผู้ประสบภัยเพิ่มเติมอีก 720 ล้านบาท พร้อมทั้งเห็นชอบให้แต่งตั้งคณะอนุกรรมการอีก 6 คณะ ประกอบด้วย คณะอนุกรรมการสอบข้อเท็จจริง โดยมีนายสมิทธ ธรรมสโรช ผู้ช่วยรัฐมนตรีประจำสำนักนายกรัฐมนตรี เป็นประธาน คณะอนุกรรมการฟื้นฟูผู้ประกอบการ มีนายสมใจนึก เองตระกูล อดีตปลัดกระทรวงการคลัง เป็นประธาน คณะอนุกรรมการช่วยผู้ประสบภัยและจัดระบบของบริจาค มีนายสุนทร ริ้วเหลือง เป็นประธาน คณะอนุกรรมการด้านการแพทย์ พยาบาล และพิสูจน์ศพ มี น.พ.สุจริต ศรีประพันธ์ เป็นประธาน คณะอนุกรรมการสาธารณูปโภคและการสื่อสาร มี พล.อ.ชาญ บุญประเสริฐ เป็นประธาน และคณะอนุกรรมการให้ความรู้แก่ประชาชนเกี่ยวกับธรณีพิบัติ มีอธิบดีกรมทรัพยากรธรณีเป็นประธาน โดยคณะอนุกรรมการทั้ง 6 ชุดนี้จะต้องศึกษาภารกิจที่ได้รับมอบหมายให้แล้วเสร็จก่อนวันที่ 10 มีนาคมนี้ นอกจากนี้ที่ประชุมครม.ยังเห็นชอบข้อเสนอของคณะกรรมการติดตามข้อเท็จจริงกรณีธรณีพิบัติ ที่มีนายสมศักดิ์ เทพสุทิน รองนายกรัฐมนตรี เป็นประธาน ที่จะนำเหตุการณ์สึนามิเป็นต้นแบบในการศึกษาและวางแนวทางป้องกันเหตุการณ์อื่นที่อาจเกิดขึ้นในอนาคต รวมทั้งเห็นชอบตามที่สำนักงาน ก.พ.เสนอการขึ้นเงินเดือนและเลื่อนขั้นให้กับข้าราชการที่ปฏิบัติงานในพื้นที่ 6 จังหวัด เป็นเวลา 3 เดือน รวมทั้งให้สิทธิลาพักผ่อนเพิ่มเติมอีก 10 วันทำการ ส่วนการพิสูจน์ศพให้ทุกหน่วยงานที่เกี่ยวข้องใช้มาตรฐานเดียวกันกับศูนย์อำนวยการพิสูจน์ยืนยันผู้เสียชีวิตจากคลื่นยักษ์ ที่มีนายโภคิน พลกุล รมว.มหาดไทย เป็นประธาน โดยศพที่ยังไม่สามารถระบุตัวบุคคลได้ ทั้งที่จังหวัดภูเก็ต 34 ศพ จังหวัดพังงาที่วัดบางม่วง 1474 ศพ วัดย่านยาว 1630 ศพ ให้ตัดชิ้นส่วนศพไปตรวจสอบ ดีเอ็นเอ. ที่ประเทศจีนเพื่อดำเนินการต่อไป 
ประชาไท-18 ม.ค.48 คณะรัฐมนตรีอนุมัติงบประมาณเพิ่มเติมกว่า 720 ล้านบาท เพื่อให้ความช่วยเหลือผู้ประสบภัยธรณีพิบัติ พร้อมตั้ง 6 คณะอนุกรรมการสอบข้อเท็จจริง ให้ศึกษาข้อเท็จจริงให้แล้วเสร็จก่อน 10 มีนาคม